Odločba Komisije

z dne 29. julija 1996

o načelnem priznavanju popolnosti dokumentacije, predložene v podroben pregled zaradi možne vključitve klorfenapira v Prilogo I k Direktivi Sveta 91/414/EGS o dajanju fitofarmacevstkih sredstev v promet

(Besedilo velja za EGP)

(96/521/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 96/12/ES [2], in zlasti člena 6(3) Direktive,

ker je Direktiva 91/414/EGS predvidela razvoj seznama Skupnosti registriranih pesticidnih aktivnih snovi;

ker je 7. julija 1995 Cyanamid Agro SA španskim organom predložil dokumentacijo za vključitev aktivne snovi klorfenapir v Prilogo I k Direktivi; ker so španski organi Komisiji sporočili rezultate prve ocene popolnosti dokumentacije v zvezi z zahtevami po podatkih in informacijah, določenimi v Prilogi II, in zahtevami za najmanj eno fitofarmacevtsko sredstvo, ki vsebuje zadevno aktivno snov, iz Priloge III k Direktivi; ker je zatem v skladu z določbami člena 6(2) prijavitelj dokumentacijo predložil Komisiji in drugim državam članicam;

ker je Komisija 30. januarja 1996 dokumentacijo predložila Stalnemu odboru za zdravstveno varstvo rastlin na sestanku delovne skupine "Zakonodaja" Odbora, med katerim so države članice potrdile prejem dokumentacije;

ker člen 6(3) Direktive zahteva potrditev na ravni Skupnosti, da dokumentacija načeloma izpolnjuje zahteve po podatkih in informacijah iz Priloge II, in zahteve za najmanj eno fitofarmacevtsko sredstvo, ki vsebuje zadevno aktivno snov, iz Priloge III k Direktivi;

ker je takšna potrditev potrebna, da bi lahko nadaljevali s podrobno oceno dokumentacije in državam članicam dali možnost odobritve začasne registracije za fitofarmacevtska sredstva, ki vsebujejo zadevno aktivno snov, upoštevajoč pogoje, določene v členu 8(1) Direktive, in zlasti pogoj za natančno oceno aktivne snovi in fitofarmacevtskega sredstva glede na zahteve Direktive;

ker takšna odločba ne posega v pravico, da se lahko od prijavitelja zahteva dodatne podatke ali informacije, če se med podrobnim pregledom izkaže, da so ti podatki ali informacije potrebni za sprejem odločbe;

ker je med državami članicami in Komisijo dogovorjeno, da bo Španija nadaljevala podrobno oceno dokumentacije in Komisiji, čim prej in najpozneje v enem letu, posredovala ugotovitve svojega pregleda skupaj s priporočili o vključitvi ali nevključitvi ter pogoji v zvezi s tem; ker se bo po prejemu tega poročila podrobna ocena nadaljevala s strokovnim znanjem in izkušnjami vseh držav članic v okviru Stalnega odbora za zdravstveno varstvo rastlin;

ker so ukrepi, predvideni s to odločbo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO ODLOČBO:

Člen 1

Dokumentacijo, ki jo je Cyanamid Agro SA predložil Komisiji in državam članicam glede vključitve klorfenapira kot aktivne snovi v Prilogo I k Direktivi 91/414/EGS in ki je bila 30. januarja 1996 predložena Stalnemu odboru za zdravstveno varstvo rastlin, se šteje, da načeloma izpolnjuje zahteve po podatkih in informacijah iz Priloge II, in zahteve za eno fitofarmacevtsko sredstvo, ki vsebuje zadevno aktivno snov, iz Priloge III k Direktivi.

Člen 2

Ta odločba je naslovljena na države članice.

V Bruslju, 29. julija 1996

Za Komisijo

Franz Fischler

Član Komisije

[1] UL L 230, 19.8.1991, str. 1.

[2] UL L 65, 15.3.1996, str. 20.

--------------------------------------------------